C 36/22

Publicarea documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol

(2021/C 36/12)

Prezenta publicare conferă dreptul de opoziție la respectiva cerere în temeiul articolului 98 din Regulamentul (UE) nr. 1308/2013 al Parlamentului European și al Consiliului (1) în termen de două luni de la data prezentei publicări.

DOCUMENT UNIC

„MUŠKAT MOMJANSKI/MOSCATO DI MOMIANO”

PDO-HR-02109

Data cererii: 15.9.2015

1. Denumirea propusă pentru înregistrare

Muškat momjanski (hr)

Moscato di Momiano (it)

2. Tipul de indicație geografică

DOP – Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

Vin [„Kvalitetno vino KZP” (vin de calitate de origine geografică controlată) și „Vrhunsko vino KZP” (vin de calitate superioară de origine geografică controlată)]

Vinurile produse din struguri culeși în momentul recoltei obișnuite sunt de o claritate extraordinară, de culoare galben-verzui spre galben-auriu, prezentând un conținut de alcool moderat ridicat spre ridicat, aciditate echilibrată, un nivel ridicat de extract și o aromă pregnantă florală și fructată cu caracteristici dominante de muscat.

Conținutul maxim admis de dioxid de sulf este de 200 mg/l în cazul vinurilor cu un conținut de zaharuri reziduale de maximum 5 g/l și de 250 mg/l în cazul vinurilor cu un conținut de zaharuri reziduale mai mare de 5 g/l.

Tărie alcoolică totală maximă – se aplică limitele legislației relevante.

Caracteristici analitice generale Tărie alcoolică totală maximă (% în volume) Tăria alcoolică dobândită minimă (% în volume) 11,5 Aciditate totală minimă 4 grame pe litru, exprimată ca acid tartric Aciditatea volatilă maximă (în miliechivalenți pe litru) 16,7 Conținutul total maxim de dioxid de sulf (în miligrame pe litru) 250

Vin [„Kvalitetno vino KZP” (vin de calitate de origine geografică controlată) și „Vrhunsko vino KZP – Arhivsko vino” (vin de calitate superioară de origine geografică controlată – vin de rezervă)]

Vinurile de rezervă se caracterizează prin nuanțe intense de galben, o aromă complexă ca urmare a procesului de maturare și printr-un buchet tipic de vinuri albe mature împreună cu nelipsita notă de muscat. Vinurile au un gust plăcut, armonios și complex și o aromă retronazală bogată, caracteristică, cu note puțin până la moderat intense de fructe coapte, flori și, în unele cazuri, de miere și fructe cu coajă lemnoasă.

Conținutul maxim admis de dioxid de sulf este de 200 mg/l în cazul vinurilor cu un conținut de zaharuri reziduale de maximum 5 g/l și de 250 mg/l în cazul vinurilor cu un conținut de zaharuri reziduale mai mare de 5 g/l.

Tărie alcoolică totală maximă – se aplică limitele legislației relevante.

Caracteristici analitice generale Tărie alcoolică totală maximă (% în volume) Tăria alcoolică dobândită minimă (% în volume) 11,5 Aciditate totală minimă 4 grame pe litru, exprimată ca acid tartric Aciditatea volatilă maximă (în miliechivalenți pe litru) 16,7 Conținutul total maxim de dioxid de sulf (în miligrame pe litru) 250

Vin [„Kvalitetno vino KZP” (vin de calitate de origine geografică controlată) și „Vrhunsko vino KZP – Desertno vino” (vin de calitate superioară de origine geografică controlată – vin de desert)]

Vinurile de desert au nuanțe intense de galben, un conținut mai mare de alcool și un miros complex, bogat și un gust cu o aromă dominantă de fructe uscate și stafidite (stafide, smochine uscate), și de miere, uneori, în timp ce-și păstrează notele de muscat. Vinurile au un gust plăcut, de durată și un nivel ridicat de extract și sunt corpolente și de la moderat la foarte dulci, cu o aromă retronazală fină, dominată de note de fructe coapte, uscate și stafidite și, în unele cazuri, de miere și lichior.

Conținutul maxim admis de dioxid de sulf este de 200 mg/l în cazul vinurilor cu un conținut de zaharuri reziduale de maximum 50 g/l și de 300 mg/l în cazul vinurilor cu un conținut de zaharuri reziduale mai mare de 50 g/l.

Tărie alcoolică totală maximă – se aplică limitele legislației relevante.

Caracteristici analitice generale Tărie alcoolică totală maximă (% în volume) Tăria alcoolică dobândită minimă (% în volume) 11,5 Aciditate totală minimă 4 grame pe litru, exprimată ca acid tartric Aciditatea volatilă maximă (în miliechivalenți pe litru) 30 Conținutul total maxim de dioxid de sulf (în miligrame pe litru) 300

5. Practici oenologice

(a) Practici oenologice esențiale

Amplasarea plantațiilor viticole

Practică de cultivare

Vița-de-vie trebuie plantată doar pe soluri fliș. Nu se poate cultiva pe soluri terra rossa.

Densitatea de plantare

Practică de cultivare

Plantațiile viticole înființate începând cu 2015 trebuie să aibă cel puțin 4 000 de butuci pe hectar, în funcție de zona efectivă a acestora. Plantațiile viticole înființate pe terase începând cu 2015 trebuie să aibă cel puțin 3 500 de butuci pe hectar, în funcție de zona efectivă a acestora. Plantațiile viticole înființate înainte de 2015 nu fac obiectul niciunei restricții privind numărul de butuci pe hectar.

Conducerea viței-de-vie

Practică de cultivare

Singurele tipuri de conducere a viței-de-vie autorizate sunt conducerea simplă sau conducerea dublă pe corzi lungi de rod, cu sau fără cepi de rod.

Recoltarea strugurilor

Practică de cultivare

Strugurii se recoltează doar manual.

Producția de vin [„Kvalitetno vino s kontroliranim zemljopisnim podrijetlom” (vin de calitate de origine geografică controlată)]

Restricții relevante privind producerea vinurilor

Tăria alcoolică naturală în volume minimă a vinurilor este de 11,5 % vol. Tăria alcoolică naturală în volume minimă a vinurilor cu mențiunea tradițională suplimentară „desertno vino” (vin de desert) este de 16 % vol.

Vinul se poate îndulci în anii cu condiții meteorologice nefavorabile, cu condiția ca vinul îndulcit să nu fi suferit niciun proces de îmbogățire. Tăria alcoolică totală în volume a vinului poate crește cu cel mult 2 % prin creșterea conținutului de zahăr prin intermediul adăugării de must de struguri, must de struguri concentrat sau must de struguri concentrat rectificat (care trebuie să provină din același areal viticol ca și vinul care se îndulcește).

Producția de vin [„Vrhunsko vino s kontroliranim zemljopisnim podrijetlom” (vin de calitate superioară de origine geografică controlată)]

Restricții relevante privind producerea vinurilor

Tăria alcoolică naturală în volume minimă este de 11,5 % vol. Tăria alcoolică naturală în volume minimă a vinurilor cu mențiunea tradițională suplimentară „desertno vino” (vin de desert) este de 16 % vol.

Vinul nu poate fi îmbogățit sau îndulcit, acidificat sau dezacidificat.

(b) Randamente maxime

DOP „Muškat momjanski/Moscato di Momiano”, inclusiv „Kvalitetno vino s kontroliranim zemljopisnim podrijetlom” (vin de calitate de origine geografică controlată)

10 000 de kilograme de struguri la hectar

DOP „Muškat momjanski/Moscato di Momiano”, inclusiv „Kvalitetno vino s kontroliranim zemljopisnim podrijetlom” (vin de calitate de origine geografică controlată)

70 de hectolitri la hectar

„Vrhunsko vino s kontroliranim zemljopisnim podrijetlom” (vin de calitate superioară de origine geografică controlată)

10 000 de kilograme de struguri la hectar

„Vrhunsko vino s kontroliranim zemljopisnim podrijetlom” (vin de calitate superioară de origine geografică controlată)

60 de hectolitri la hectar

6. Arealul geografic delimitat

Arealul vinurilor cu DOP „Muškat momjanski/Moscato di Momiano” include orașul Momjan și zona înconjurătoare a acestuia și se află între limitele următoare: drumul Kremenje-Oskoruš începând cu localitatea Kremenje până la ieșirea spre localitatea Dramac, unde limita urmărește drumul către localitatea Dramac; la 200 de metri la sud de Dramac, limita se întoarce într-o direcție vest/nord-vest de la drumul respectiv până la o altitudine de 50 de metri deasupra nivelului mării; de la punctul respectiv, limita continuă către nord și nord-est la o altitudine de 50 de metri deasupra nivelului mării, iar altitudinea la nord-est de Dramac crește de la 50 de metri la 180 de metri deasupra nivelului mării; continuă la o altitudine de 180 de metri deasupra nivelului mării către nordul localităților Merišće și Oskoruš în direcția localității Brič, și pe porțiunea respectivă coincide pe alocuri cu frontiera națională dintre Republica Croația și Republica Slovenia (unde frontiera se află la peste 180 de metri deasupra nivelului mării); la nordul localității Brič, limita arealului DOP „Muškat momjanski/Moscato di Momiano” se îndepărtează de frontiera națională cu Republica Slovenia și merge la o distanță de 500 de metri către nord-estul drumului care face legătura dintre localitatea Brič și localitatea Stancija Vigini; la 500 de metri la est de Stancija Vigini limita continuă în direcția sud până la o altitudine de 300 de metri; în punctul respectiv, continuă către vest la o altitudine de 300 de metri deasupra nivelului mării; în momentul în care drumul care face legătura dintre localitatea Črnci și localitatea Marušići ajunge la altitudinea respectivă, limita continuă de-a lungul drumului respectiv în direcția sud până la localitatea Marušići și apoi de-a lungul drumului respectiv până la localitatea Kremenje.

7. Soiul (soiurile) principal(e) de struguri de vin

Muscat Blanc à Petits Grains/Moscato di Canelli

8. Descrierea legăturii (legăturilor)

„Muškat momjanski/Moscato di Momiano” este o denumire folosită în mod tradițional, care combină, în conformitate cu articolul 93 alineatul (2) literele (a) și (b) din Regulamentul (UE) nr. 1308/2013, denumirea soiului de struguri (Muškat/Moscato, care provine de la soiul Muscat Blanc à Petits Grains) și denumirea arealului geografic (momjanski/di Momiano, formată pe baza denumirii orașului Momjan, care se află în partea de nord a peninsulei Istria). Deși soiul Muscat Blanc à Petits Grains se cultivă în mod tradițional într-o măsură mai mare sau mai mică, în zone diferite din Istria, Momjan are un istoric îndelungat ca loc tipic pentru producția acestui vin. Denumirea tradițională „Muškat momjanski/Moscato di Momiano” a continuat să atragă atenția consumatorilor de mai mulți ani, grație imaginii acestui vin ca produs tradițional, a premiilor și distincțiilor numeroase pe care le-a câștigat la concursurile și expozițiile oenologice și grație cotei considerabile de piață și a calității superioare a produsului. În plus, vinului „Muškat momjanski” i-a fost acordată protecție sub această denumire încă din 1997, ca parte a sistemului „Protecția vinurilor de calitate de origine geografică controlată” în conformitate cu Legea vinurilor aplicabilă la acel moment, pe baza unui raport redactat de Facultatea de Agronomie a Universității din Zagreb.

Soiuri

Natura tradițională și caracteristicile specifice ale cultivării soiului Muscat Blanc à Petits Grains în zona Momjan sunt evidențiate, de asemenea, de patrimoniul genetic al soiului care se cultivă în mod tradițional în această zonă, care se caracterizează prin struguri relativ mici, o proporție mai mare de pieliță pe fiecare bob, ciorchini care sunt mai puțin compacți și cântăresc mai puțin, un randament mai scăzut, o rezistență mai mare la putregaiul cenușiu și un procent mai mare de zaharuri și substanțe aromatice în struguri, prin comparație cu patrimoniul genetic standard al acestui soi.

Climă, sol și relief

Climatul specific al arealului vinurilor cu DOP „Muškat momjanski/Moscato di Momiano”, care combină atât influențe maritime, cât și continentale, împreună cu nivelul bun de coacere al strugurilor, duce la o mai mare concentrare și reduce alterarea aromelor primare ale soiului în struguri în cursul pârguirii, ceea ce contribuie într-o mare măsură la calitatea superioară a vinurilor cu DOP „Muškat momjanski/Moscato di Momiano”. În plus, climatul continental, cu temperaturile mai scăzute ale aerului în zonele costiere înconjurătoare, în special pe timp de noapte, garantează faptul că aciditatea totală a strugurilor (în special acidul malic) se păstrează în mare măsură în acest vin, fapt care se reflectă direct în prospețimea gustului vinului din arealul DOP „Muškat momjanski/Moscato di Momiano”. Această caracteristică este foarte importantă pentru vinurile cu un nivel semnificativ de zaharuri reziduale, deoarece o proporție adecvată de acizi organici asigură vinurilor gustul armonios. În plus, temperaturile favorabile (moderat de ridicate), în special pe timp de zi, generate de efectul climei maritime/mediteraneene, garantează faptul că strugurii se pârguiesc suficient și conțin un nivel suficient de zaharuri, ceea ce este esențial pentru gustul corpolent al vinurilor din soiul Muscat Blanc à Petits Grains, în special al celor cu un nivel ridicat de zaharuri reziduale.

Solul de fliș (rendzină), cu conținutul său ridicat de carbonați, temperează natura viguroasă a viței-de-vie, contribuind astfel la creșterea echilibrată a acesteia și la realizarea unui microclimat favorabil în jurul ciorchinilor de struguri, și anume expunere moderată la lumina soarelui. Acest fapt are un impact favorabil asupra sintezei de compuși aromatici în struguri, contribuind în mod semnificativ la calitatea superioară a vinurilor aromate precum cele cu DOP „Muškat momjanski/Moscato di Momiano”, ale căror caracteristici aromatice sunt pregnante în mod special în astfel de condiții. În plus, expunerea moderată a ciorchinilor de struguri la lumina soarelui permite obținerea unei proporții favorabile între zaharuri și acizii organici din struguri. O caracteristică specifică a rendzinei este proporția ridicată de particule de lut în sol, ceea ce asigură faptul că solul reține apa pe timp îndelungat, rezultatul fiind că butucii vor dispune de apă în perioadele îndelungate lipsite de precipitații. Absența stresului hidric al butucilor și producția neîntreruptă de elemente asimilate în aceste condiții garantează faptul că strugurii continuă să dea în pârg și să dezvolte un nivel adecvat al zaharurilor, al acizilor organici și al compușilor aromatici, care joacă un rol important în calitatea vinului, chiar și atunci când nu plouă perioade de timp îndelungate în cursul sezonului de vegetație.

Relieful cu pante line din arealul DOP „Muškat momjanski/Moscato di Momiano” oferă o bună circulație periodică a aerului, ceea ce contribuie la reducerea cantității de rouă formată și la uscarea mai rapidă a acesteia și la accelerarea uscării picăturilor de ploaie pe părțile butucilor aflate deasupra solului, prevenind astfel sau limitând dezvoltarea bolilor viței-de-vie, în special a putregaiului cenușiu. Acest element este necesar pentru a asigura mai buna și completa pârguire a strugurilor, deoarece absența sau dezvoltarea mai puțin pronunțată a putregaiului cenușiu înseamnă că strugurii pot fi păstrați pe butucul de viță-de-vie mai multă vreme pentru a se realiza pârguirea adecvată și pentru a se acumula niveluri suficiente de ingrediente chimice care sunt importante pentru calitatea acestui vin, în special zaharuri, acizi organici și compuși aromatici din struguri.

Acești factori naturali se combină în micul areal al DOP „Muškat momjanski/Moscato di Momiano” pentru a pune la dispoziție condiții specifice, unice, pentru producerea strugurilor și a vinurilor de o calitate foarte ridicată și de notorietate.

Factori umani

Factorii umani care sunt direct responsabili pentru caracterul specific al strugurilor și al vinurilor din arealul DOP „Muškat momjanski/Moscato di Momiano” includ faptul că, decenii la rând, altoiurile pentru multiplicarea materialului de plantare au fost selecționate exclusiv din rândul butucilor de calitate superioară de pe plantațiile de viță-de-vie din arealul Momjan, tocmai datorită caracterului specific și a calității stocului genetic original; cultivarea tradițională cu ajutorul sistemului cu sarcină scăzută, cu corzi de rod lungi, sau o combinație de corzi de rod scurte și lungi, împreună cu limitarea tradițională a randamentelor; eliminarea sistematică a lăstarilor nedoriți; îndepărtarea frunzelor; eliminarea lăstarilor laterali și elagajul lăstarilor pentru a crea un microclimat favorabil în jurul strugurilor, esențial pentru obținerea nivelurilor adecvate ale zaharurilor, acizilor organici și ale compușilor aromatici în struguri. În plus, procedurile vitivinicole asigură păstrarea la un nivel maxim a aromelor specifice în principal datorate soiului, în vinul cu DOP „Muškat momjanski/Moscato di Momiano”. Cea mai importantă mărturie privind calitatea specială a vinurilor cu DOP „Muškat momjanski/Moscato di Momiano” produse în acest areal este faptul că au devenit recognoscibile și celebre în ultima sută de ani aproximativ, dovadă ce este furnizată de numeroase surse istorice; evenimentele legate de Muškat care au loc în mod tradițional în Momjan; numeroasele premii și distincții acordate vinurilor la concursurile și expozițiile naționale și internaționale, precum și numărul semnificativ de familii de viticultori și vinificatori din acest areal care produc acest vin din generație în generație.

Arealul DOP „Muškat momjanski/Moscato di Momiano”, cu combinația sa unică de factori umani și naturali, este în mod clar un areal agro-ecologic specific, în care se produc vinuri de calitate superioară cu caracteristici particulare.

9. Condiții suplimentare esențiale

NICIUNA

Link către caietul de sarcini al produsului

https://poljoprivreda.gov.hr/UserDocsImages//dokumenti/hrana/zastita_oznaka_izvrsnosti_vina//Specifikacija_proizvoda_Muskat_momjanski.pdf

(1) JO L 347, 20.12.2013, p. 671.